Nog stappers uit kloof gered(Foto: Facebook/ WSAR) Reddingswerkers moes Donderdag spook om nog ŉ groep stappers uit ŉ oorstroomde rivierkloof op die Witels-staproete in die Wes-Kaap te red. Wilderness Search and Rescue (WSAR) sê die oorstroming is deur hewige reënval oor die naweek veroorsaak. “Die groep van ses stappers het Maandag op die staproete tussen Worcester en Ceres weggespring, waarna een van die stappers Woensdag uit die kloof en oor die berg na Ceres moes loop om hulp te ontbied.” WSAR is Donderdag in die vroeë oggendure ontbied en ŉ multidissiplinêre span reddingswerkers is na ŉ tydelike basis by die Winterberg Mountain Inn gestuur. Die span van die Wes-Kaapse departement van gesondheid se Air Mercy Service-reddingshelikopter is ook Donderdagoggend na die toneel ontbied om na die gestrande stappers te help soek en hulle na veiligheid te bring. Die reddingspan het die groep stappers omstreeks 10:00 opgespoor en al ses stappers, met hul toerusting, is in die helikopter opgehys en na ŉ landingsone by die Winterberg Mountain Inn geneem. Een van die stappers is vir behandeling na ŉ hospitaal geneem. Daar is ná die voorval gesamentlik besluit om die staproete tydelik te sluit omdat dié jongste voorval die tweede groep stappers is wat binne minder as ŉ week uit ŉ kloof gered moes word. Agt stappers is Sondag uit ŉ kloof op dieselfde staproete gered. “Die kloofroete word jaarliks vir die winterreënseisoen op 1 April gesluit en heropen dan weer op 1 November.” (Foto: Facebook/ WSAR) (Foto: Facebook/ WSAR) (Foto: Facebook/ WSAR)